หนุนเอสเอ็มอีออกตราสารหนี้
ก.ล.ต. กระตุ้นเอสเอ็มอีระดมทุนในตลาดตราสารหนี้ ลดค่าธรรมเนียม
26 ต.ค. 2555

ก.ล.ต. กระตุ้นเอสเอ็มอีระดมทุนในตลาดตราสารหนี้ ลดค่าธรรมเนียม
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวในงานเสวนา “ตราสารหนี้ทางเลือกในการระดมทุนของบริษัทขนาดกลางและขนาดย่อม” ว่า ก.ล.ต. ส่งเสริมให้ธุรกิจขนาดกลางและขนาดย่อม หรือ SMEs ระดมทุนด้วยการออกตราสารหนี้ภายใต้ “โครงการหุ้นกู้ SMEs” เพื่อให้ภาคธุรกิจมีความเข้าใจตลาดทุนและเข้าถึงแหล่งเงินทุนที่หลากหลายยิ่งขึ้น สามารถลดต้นทุนทางการเงิน เพิ่มประสิทธิภาพในการบริหารเงิน และสร้างความแข็งแกร่งในการบริหารจัดการ เตรียมพร้อมรองรับผลกระทบที่อาจเกิดขึ้น และแสวงหาโอกาสจากการที่ประเทศไทยกำลังเข้าสู่ประชาคมเศรษฐกิจอาเซียนในปี 2558
สำหรับธุรกิจที่ยังไม่พร้อมที่จะออกตราสารหนี้ อาจใช้บริการจัดอันดับความน่าเชื่อถือ เพื่อใช้เป็นข้อมูลในการพัฒนาบริษัทให้ได้มาตรฐานยิ่งขึ้น ส่วนผู้ที่พร้อมออกตราสารหนี้จะได้รับส่วนลดค่าธรรมเนียมที่เกี่ยวข้อง เช่น ค่าธรรมเนียมการขอรับการจัดอันดับความน่าเชื่อถือ ค่าธรรมเนียมเสนอขายตราสารหนี้ที่ออกใหม่ เป็นต้น
“เป็นโอกาสของธุรกิจเอสเอ็มอีที่จะแสวงหาทางเลือกในการระดมทุนใหม่ๆ เพื่อสร้างประสิทธิภาพในการบริหารจัดการเงินทุน มีเงินทุนพร้อมเพื่อได้รับโอกาสทางธุรกิจต่างๆ ของประชาคมเศรษฐกิจอาเซียน นอกจากนี้ยังทำให้เศรษฐกิจของประเทศโดยรวมมีความมั่นคงมากยิ่งขึ้น ทั้งในแง่ของการสร้างรากฐานของภาคธุรกิจจริง และการทำให้โครงสร้างตลาดการเงินของประเทศมีความสมดุลเพิ่มขึ้น” นายวรพล กล่าว